હું માનું છું કે ઑનેસ્ટી ઈઝ ધ બેસ્ટ પૉલિસી, પણ એમાં એક નાનું પૂરક અંતિમ વાક્ય ઉમેરવું જોઈએ. પ્રોવાઈડેડ યુ હેવ પેશન્સ! પ્રામાણિકતા શ્રેષ્ઠ નીતિ છે, જો તમારી પાસે ધૈર્ય હોય તો! આજે સવારે પ્રામાણિક થવું શરૂ કરો, અને આજે સાંજે ફળ મળવા લાગે, એવું "ક્વિક ફિક્ષ" કે ઈન્સ્ટન્ટ પરિણામ પ્રામાણિકતામાં નથી. તમે દુનિયાને માટે પ્રામાણિક કે સારા થવાનો વિચાર કરતા હો તો એ વિચાર તરત છોડી દો. તમે તમારે માટે પ્રામાણિક કે સારા થાઓ છો, તમારા આત્મસંતોષ માટે, પ્રામાણિકતાનું સર્ટિફિકેટ મેળવવા માટે નહીં. અંગ્રેજીમાં કહેવત છે કે વર્ચ્યુ ઈઝ ઈટ્સ ઓન રિવોર્ડ/સદગુણ એ જ ઈનામ છે!) હું મારા માટે, પ્રામાણિકતાનાં અને નીતિમત્તાનાં મારાં પોતાના ધોરણો કે નોર્મ્સ સ્થાપું છું, આ બાબતમાં દુનિયા સાથે મારો કોઈ સંબંધ નથી. શાલ ઓઢવાની લાલસામાં હું સારો થતો નથી! પ્રામાણિકતા માટે મારે કોઈ શાશ્વત, સનાતન મૂલ્ય નથી, હું સનાતન શબ્દમાં પણ માનતો નથી. દેશકાળ પ્રમાણે દરેક મૂલ્યનું પરિવર્તન થતું રહે છે. એક જ માતાના બે પુત્રો એ બે આંખોની જેમ સમાન નથી, એ જમણા અને ડાબા હાથની જેમ છે, એક વધારે પ્રિય છે, અને બીજો ઓછો પ્રિય છે! જમણો હાથ જમણા હાથની જગ્યાએ છે, અને ડાબો હાથ ડાબા હાથની જગ્યાએ છે. ડાબો હાથ ક્યારેય જમણા હાથનું સ્થાન લઈ શકવાનો નથી.